आचार्य तुलसी एक ऐसे पुरुषार्थी पुरुष का महापुरुष के रूप में जाना पहचाना नाम है, जिन्होंने हर इंसान के महान् बनने का सपना संजोया और उसके लिये उनके हाथ में सुनहरे सपनों को साकार होने की जीवनशैली भी सौंपी। इसके लिये उनमें बचपन में ही आत्मविश्वास पैदा हुआ। सुप्त शक्तियां जागीं। स्वयं के अस्तित्व की पहचान की। संभावनाओं को प्रस्तुति मिली। शनैः शनैः विकास के पायदान पर चढ़े। जैसे-जैसे उनका आध्यात्मिक तेज बढ़ता गया, जन-जन को वे उन्नत जीवन की ओर अग्रसर करने के लिये अधिक तत्पर होते गये। हजारों-लाखों लोगों के जीवन को उन्होंने मोड दिया, सकारात्मक दिशा में बदला। वे एक जीनियस थे, आदर्श थे, महामानव थे। उन्होंने अपने आप को सीमित दायरों में नहीं रखा बल्कि जीवन को उन्नत बनाने के नये ढं़ग, नई विधाएं खोजी। वे बहुत ही सृजनात्मक जीवन निर्माता थे।